b'\n_START_ARTICLE_\nDale sykehus\n_START_PARAGRAPH_\nDale sykehus var et psykiatrisk sykehus p\xc3\xa5 Dale i Sandnes kommune. I 1911 ble g\xc3\xa5rden Dale kj\xc3\xb8pt og i 1913 sto Dale asyl ferdig. Asylet ble bygget som felles sinnssykeasyl for Rogaland fylke og Stavanger by og hadde en kapasitet p\xc3\xa5 196 pasienter. Stedet var bygget opp som en isolert liten by p\xc3\xa5 \xc3\xb8stsiden av Gandsfjorden om lag 8 km fra Sandnes sentrum. Anlegget var i stor grad et selvstendig og selvforsynt samfunn med egen kraftstasjon, forsamlingslokale og boliger for ansatte. Eiendommen er p\xc3\xa5 4500 dekar, og opprinnelig ble det p\xc3\xa5 sykehuset drevet g\xc3\xa5rd hvor pasientene deltok i arbeidet som ledd i terapien.\n_START_SECTION_\nHistorikk\n_START_PARAGRAPH_\nDen monumentale hovedbygningen, senere kalt mannsavdelingen, ble tegnet av arkitekt Sigurd Lunde i jugendstil og bygget har en dominerende front vendt mot fjorden. Dale sindssygehus fikk i 1920 en egen skole for barna til de ansatte og i 1925 en egen kvinneavdeling med plass til 112 pasienter. _NEWLINE_P\xc3\xa5 1930-tallet ble sjokkbehandling tatt i bruk, og fra 1942 brukte man elektrosjokk i terapien. Den f\xc3\xb8rste pasient ble lobotomert i 1953; to \xc3\xa5r etter begynte man \xc3\xa5 ta i bruk beroligende medikamenter. _NEWLINE_I 1965 skiftet Dale sykehus navn til Rogaland psykiatriske sjukehus. Samtidig gjorde milj\xc3\xb8terapien sin entr\xc3\xa9, og sosionomene og ergoterapeutene inntok Dale. I 1973 hadde sykehuset sitt h\xc3\xb8yeste antall pasienter; 583 personer var da innlagt. I 1975 fikk sykehuset velferdsbygg med gymnastikksal, sv\xc3\xb8mmebasseng og kafeteria. _NEWLINE_P\xc3\xa5 1980-tallet ankom psykologene, og stedet skulle ikke lenger v\xc3\xa6re en oppbevaringsanstalt, men en institusjon som arbeidet for \xc3\xa5 f\xc3\xa5 pasientene s\xc3\xa5 friske at de kunne skrives ut fra sykehuset._NEWLINE_Etter reformen i psykiatrien ble stedet bygget ned. Fylkestingets vedtak om nedleggelse ble gjort i 1980, men f\xc3\xb8rst i 2001 ble det stengt som psykiatrisk sykehus. Fram til 2004 hadde Sentralsjukehuset i Rogaland fremdeles avdeling for rusrelatert psykiatri p\xc3\xa5 Dale. Fra 1993 ble det tatt i bruk til asylmottak med over 300 beboere. _NEWLINE_Det har i ettertid v\xc3\xa6rt diskutert om den monumentale hovedbygningen skal restaureres og bevares, eller om den skal rives.'